
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-00034/2014-04
20.02.2015. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 20.02.2015. године, донела је

О Д Л У К У

о акредитацији високошколске установе
Утврђује се да УНИВЕРЗИТЕТ У БЕОГРАДУ-ПРАВОСЛАВНИ БОГОСЛОВСКИ ФАКУЛТЕТ са седиштем у МИЈЕ КОВАЧЕВИЋА БР.11Б, БЕОГРАД, ПИБ: 103503783, Матични број: 17569961,  испуњава прописане стандарде за акредитацију високошколских установа.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У БЕОГРАДУ-ПРАВОСЛАВНИ БОГОСЛОВСКИ ФАКУЛТЕТ са седиштем у МИЈЕ КОВАЧЕВИЋА БР.11Б, БЕОГРАД, је дана 10.01.2014. године поднела захтев за акредитацију  под бројем 612-00-00034/2014-04. 

Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У БЕОГРАДУ-ПРАВОСЛАВНИ БОГОСЛОВСКИ ФАКУЛТЕТ и предлог одлуке, достављени су Комисији за акредитацију и проверу квалитета. Комисија за акредитацију и проверу квалитета, утврдила је да високошколска установа УНИВЕРЗИТЕТ У БЕОГРАДУ-ПРАВОСЛАВНИ БОГОСЛОВСКИ ФАКУЛТЕТ испуњава стандарде у погледу квалитета високошколских установа, са следећим образложењем.
Високошколска установа DOCVARIABLE ConvertString(UstanovaNaziv,1,5) \* MERGEFORMAT УНИВЕРЗИТЕТ У БЕОГРАДУ - ПРАВОСЛАВНИ БОГОСЛОВСКИ ФАКУЛТЕТ има укупно 28 наставника ангажованих са пуним радним временом,  7 наставника ангажованих са непуним радним временом,  19 сарадника ангажованих са пуним радним временом и 15.445 м2 бруто  простора за извођење наставе за укупно 1050 студената у седишту.
Основни квантитативни подаци о установи су:
1. Број акредитованих студијских програма који се реализују на установи= 5:
ОАС  Богословско-катихетски програм

ОАС  Богословско-пастирски програм
МАС  Религиолошки мастер програм

МАС  Теолошки мастер програм

ДС – Докторске студије теологије
2. Укупан број студената = 1050

            Минималан простор за реализацију наставе на свим студијским
            програмима 2100м2

3. Број наставника = 35 

      Број наставника с пуним радним временом=28  

            Број наставника ангажованих по уговору = 7                                                   

4. Број сарадника на студијском програму= 19

Број сарадника с пуним радним временом= 19

5. Просечно оптерећење наставника=5.63

6. Просечно оптерећење сарадника 9.74

7. Наставници с пуним радним временом држе 94.01% наставе

8. Бруто простор=  15.445м2

9. Укупан број рачунара=25

10. Укупан број библиотечких јединица=157.719

Стандард 1: Основни задаци и циљеви високошколске установе
Високошколска установа има утврђене задатке и циљеве који су у складу са циљевима високог образовања, који су утврђени законом. Основна функција Православног богословског факултета је истраживање, дидактичко транспоновање и унапређивање теолошке науке. Факултет инсистира на научном, посебно теолошком образовању свештеника, вероучитеља и посленика у другим црквеним и јавним службама. Та функција остварује се првенствено кроз наставни процес, неговањем критичног приступа научним знањима и отвореношћу за интердисциплинарну сарадњу. У настави се инсистира на упознавању, чувању и развијању хришћанских вредности и културе и њиховом усвајању од стране студената, чиме се постиже не само ниво знања, него се и

развија креативност која подстиче стваралачки сусрет науке и теологије са циљем оплемењивања света у ком живимо.

Основни  задаци Факултета су:

- развој Универзитета у Београду и самог Факултета;

- образовање на студијским програмима на сва три степена;

- допринос развоју теолошких наука;

- припремање кадрова за конкретне службе у области црквеног и јавног живота;

- осавремењавање наставних метода за реализацију студијских програма;

- поштовање слободе и одговорности у истраживању и проучавању, уз залагања за академске идеале истине, правде и слободе;

- подстицање научно-истраживачког рада студената у свим областима које се на Факултету изучавају;

-стална сарадња са установама које се баве развојем теолошких и хуманистичких наука на регионалном нивоу, хармонизација образовних програма у европском простору и други облици интеракције на међународном нивоу као и укључивање студената и наставника у тај процес.
Циљеви Факултета су:

-остваривање интеграције теолошких и других контактних научних и уметничких знања;

-повећање ефикасности студијских програма;

-осавремењивање садржаја студијских програма до нивоа хармонизованости са водећим европским теолошким факултетима;
Стандард 2: Планирање и контрола
Планирање наставног и развојног процеса се обавља као континуирани процес који, у оквирима одобрених програма, започиње на нивоу одговарајуће дисциплине, наставља се преко катедара и група и усваја од стране Наставно-научног већа за сваки семестар на крају претходног семестра. Оперативне задатке који проистичу из реализације плана спроводи декан.
- Планирање на нивоу наставне дисциплине се обавља припремом материјала за наставу, обавезним и прецизним планирањем термина за поједине наставне целине у оквиру дисциплине, припремом и објављивањем електронског материјала, односно избором случајева који ће се обрађивати на одређеном часу.

- Планирање на нивоу катедре се заснива на хоризонталном и вертикалном усклађивању наставних тема према редоследу наставе групе предмета, као и кадровске функције, нарочито с обзиром на различите предиспитне обавезе.

- Планирање наставног процеса се завршава расправом на Наставно-научном већу у терминима предвиђеним Статутом.

Контрола резултата наставних и развојних активности Факултета се реализује кроз: електронску контролу присуства на часовима, обавезу студената да своје менторе уредно обавештавају о динамици индивидуалног рада, праћење предиспитних обавеза, оцењивање рада наставника на крају сваког семестра, обавезу наставника да задовоље захтеве унапређивања научне области (годишњи извештај о научном раду сваког наставника и сарадника), односно кроз друге мере предвиђене системом унутрашње евалуације.
Стандард 3: Организација и управљање
Високошколска установа има организациону структуру и систем управљања који обезбеђује постизање задатака и циљева високошколске установе. Органе Факултета чине: орган пословођења, орган управљања, стручни органи и Студентски парламент Факултета.
Орган пословођења и руководилац Факултета је декан. Декан је први човек Факултета, његов руководилац и орган пословођења. Декана бира (на три године из реда редовних професора) и разрешава Савет Факултета на предлог Наставно-научног већа Факултета.

У пословођењу Факултета декану помажу три продекана из реда наставног особља и то: за наставу, за науку и за финансије као и један студент продекан који је надлежан за студентска питања. Декански колегијум чине декан, продекани и секретар Факултета.
Орган управљања Факултета је Савет. Савет има 23 члана, од којих су 15 представници Факултета које именује Веће, 4 чланови које именује Влада и 4 чланови које бира Заједница студената Факултета. Чланови Савета Факултета именују се из реда истакнутих личности из науке, односно стручне области Факултета, као и из просвете, културе, уметности или привреде, који нису запослени, нити на други начин радно ангажовани на Факултету. Мандат чланова Савета који су представници Факултета и представници оснивача траје три године, а мандат чланова Савета који су представници студената траје једну годину.

Секретар Факултета организује и координира рад стручних служби, координира са деканом рад органа управљања, стара се о припремању материјала за седнице и припремању одлука надлежних органа, извршава одлуке органа управљања, стара се о промени закона и општих аката и обавља низ других послова.
Стручни органи Факултета су: Наставно-научно веће, Изборно веће и Веће група. Наставно-научно веће је највиши стручни орган Факултета. Њега чине сви наставници и сарадници Факултета , који су у радном односу са најмање 70% пуног радног времена на Факултету. Декан је председник Већа по функцији. Веће одобрава теме мастер радова и докторских дисертација; одређује комисије за писање извештаја о одобрењу тема; одређује комисије за одбрану одобрених радова и дисертација; одлучује о признавању положених испита, односно ЕСПБ бодова; доноси одлуке о оснивању и укидању катедара и обавља и друге послове утврђене законом и Статутом Факултета.
Изборно веће чине сви наставници свих група утврђених Статутом, који су у радном односу са најмање 70% радног времена на Факултету. Изборно веће Факултета: потврђује предлог за избор у звање наставника; врши избор у звање сарадника; одређује комисју за писање реферата о кандидатима за избор у звање наставника и сарадника. 
Блиске теолошке дисциплине обједињене су у катедре, док сродне катедре сачињавају групу. Постоје следеће групе у оквиру којих су организоване катедре:

1. Група за библијско богословље са катедрама за Свето писмо Старог завета и Свето писмо Новог завета,

2. Група за систематско богословље са катедрама за Догматику и Етику,

3. Група за философију са катедром за Философију и Теолошку епистемологију,

4. Група за историју са катедрама за Општу историју Цркве и Историју српске Цркве,

5. Група за патрологију са катедром за Патрологију,

6. Група за практично богословље са катедрама за Литургику, Канонско право и Пастирско богословље,
7. Катедра за филологију.
Веће   групе   чине   сви   наставници   и   сарадници   катедара једне групе. Већа група предлажу Наставно-научном већу: студијски програм основних,  мастер и докторских студија; расписивање конкурса за избор наставника и сарадника; утврђују уџбенике и литературу из предмета наставног плана катедара групе; утврђују план научног рада и развоја катедара групе; организују и друге облике рада.
Стандард 4: Студије

Садржај квалификација и диплома појединих врста и нивоа студија одговара карактеру и циљевима студијских програма. Студијски програми високошколске установе су у складу са основним задацима и циљевима и служе њиховом испуњењу. Високошколска установа систематично и ефективно планира, спроводи, надгледа, вреднује и унапређује квалитет студијских програма.

Факултет је у другом кругу акредитације акредитовао следеће студијске програме који омогућавају стицање високог образовања на три нивоа студија:
1) Два студијска програма на основним академским студијама, која трају четири године и чијим се завршетком стиче 240 ЕСПБ бодова – Богословско-катихетски програм и Богословско-пастирски програм. Полазници ових програма путем темељног упознавања са појединим теолошким областима стичу целовите увиде у теолошку науку. Поред обавезних постоји и понуда изборних предмета на различитим изборним позицијама. Успешним окончањем основних студија стиче се звањедипломирани теолог.
2) Два студијска програма на мастер академским студијама у трајању од једне године, обима 60 ЕСПБ - Теолошки мастер програм (са три понуђена модула) и Религиолошки мастер програм.  Настава се организује према изабраним курсевима на обавезним и изборним предметима (групама изборних предмета). Мастер академске студије завршавају се полагањем свих предвиђених испита и испуњавањем осталих студијских обавеза, израдом завршног-мастер рада и његовом јавном одбраном пред комисијом од три члана, од којих један може бити сарадник. Кандидатов приступ раду мора бити утемељен у теологији, а резултати рада морају бити теолошки релевантни. Завршетком мастер студија стиче се звање мастер теолог.
3) Докторске академске студије, које трају три године обима 180 ЕСПБ бодова. Акредитован је студијски програм – Докторске студије теологије. Настава се организује избором курсева из изборних група предмета, а у завршној фази студија студент се упућује на научноистраживачки рад у сарадњи са ментором у циљу израде и одбране докторског рада. Завршетком студијског програма стиче се звање – доктор теологије. 
Студијски програми на Павославном богословском факултету чине повезану целину и карактерисани су одличним избором православних теолошких дисциплина. Избор нетеолошких религиолошких дисциплина у наредном периоду треба унапредити, а установи се препоручује да у програме укључи и материјале који се тичу проучавања деловања протестантских мисионара.
Стандард 5: Научноистраживачки рад
Одлуком Одбора за акредитацију научно-истраживачких организација при Министарству просвете, науке и технолошког развоја, бр. 660-02-000171/2013-17 од 04.9.2013. године Православни богословски факултет акредитован је као државни факултет у области друштвених и хуманистичких наука–теологија за обављање научно-истраживачке делатности јер испуњава услове прописане у чл. 5. и 10. Правилника о вредновању научно-истраживачког рада и поступку акредитације научно-истраживачких организација (Сл. Гласник РС бр. 90/06).

Допринос наставника и сарадника Православног богословског факултета развоју друштвено - хуманистичких наука у Србији могао би се оценити као веома значајан. Током деведесет година постојања Факултета више од стотину наставника и сарадника објавило је преко хиљаду монографских публикација и више од десет хиљада научних, стручних и публицистичких радова. Факултет обезбеђује наставном особљу услове за активно бављење научноистраживачким и стручним радом и подстиче га да објављује постигнуте резултате.
Факултет је током свог вишедеценијског постојања успешно сарађивао а и данас сарађује са другим научноистраживачким институцијама како из Србије тако и из иностранства. Факултет је покренуо и издаје пет периодичних публикација у којима свој допринос дају, осим наставника и сарадника Факултета, и многи познати научни радници из земље и иностранства.
Факултет непрекидно осмишљава, припрема и реализује научноистраживачке и уметничке пројекте, стручне и научне скупове као и националне и међународне пројекте. На Факултету се редовно одржавају симпосиони под радним називом „Српска теологија у XX веку“ као и студентски симпосиони на различите теме из теолошке проблематике.
Стандард 6: Наставно особље
Православни богословски факултет Универзитета у Београду има 44 наставника и сарадника, 5 наставника изборних предмета и 2 наставника страног језика ангажована по уговору. По потреби, Факултет ангажује и стручњаке из праксе, предаваче из иностранства и наставнике других високошколских установа. Од наведеног броја наставника и сарадника, 8 је редовних професора, 8 ванредних професора, 9 доцената, 2 наставника страног језика и 17 асистената.
Укупан број наставника и сарадника запослених на Факултету довољан је за квалитетно испуњење свих наставних обавеза, при чему просечно недељно ангажовање наставника не прелази 6 часова, односно 10 часова када је у питању сарадник. 
Исцрпне биографије наставног особља као и све друге значајне информације доступне су студентима и заинтересованој јавности преко факултетске интернет-странице и огласне табле. Научне и стручне квалификације наставног особља омогућавају компетентно испуњење основних задатака и циљева Факултета. Приликом избора у звања наставника нарочито се цене резултати научноистраживачког и педагошког рада кандидата, ангажовање кандидата у развоју наставе и других делатности Факултета, учешће у стручним организацијама и другим делатностима од значаја за развој научне области и Факултета, резултати кандидата постигнути у обезбеђивању наставно-научног подмлатка.
Стандард 7: Ненаставно особље
Православни богословски факултет запошљава 41 особу у ненаставном сектору. Својим бројем и квалификацијама ненаставно особље пружа неизоставан допринос ефикасном функционисању Факултета. За благовремено регулисање свих питања везаних за статус студената задужена је студентска служба коју чине управник службе и 4 службеника. Препоручује се Факултету да повећа број часова рада шалтера студентске службе и на тај начин унапреди контакт са студентима.  О библиотечким пословима стара се управник библиотеке и 3 запослена, сви библиотекари са високом стручном спремом и положеним стручним испитом. Служба за информационо - документационе послове броји 3 запослена, од којих је један са високом стручном спремом. С обзиром на значајан простор којим Факултет располаже од око 7.000 м2, управник службе за техничке послове, који има високу стручну спрему и 15 радника свакодневно се старају о одржавању и обезбеђењу зграде Факултета. Управник службе за опште и правне послове, који има високу стручну спрему  руководи радом 9 људи у оквиру своје службе, а управник Службе за материјално и финансијско пословање има 2 радника. Православни богословски факултет има једног секретара, дипломираног правника.

Стандард 8: Студенти
Студентски парламент користи и назив Заједница студената и представља орган преко којег студенти оставрују своја права и штите своје интересе на Факултету. Заједница студената обавља следеће послове: предлаже Савету кандидата за студента продекана; разматра питања и спроводи активности у вези обезбеђења и оцене квалитета наставе, реформе студијских програма, анализе ефикасности студирања, утврђивања броја ЕСПБ бодова, унапређења мобилности студената, подстицања научноистраживачког рада студената, заштите права студената и унапређења студентског стандарда; организује и спроводи програме ваннаставних активности студената; организује студентску међууниверзитетску и међународну сарадњу; обавља и друге послове, у складу са законом, Статутом и општим актима Факултета.

Стандард 9: Простор и опрема
Православни богословски факултет смештен је у Београду, на општини Палилула, у улици Мије Ковачевића 11б. Зграда Факултета саграђена је 1995. године, а редовно извођење наставе обавља се од 1996. године. Факултет поседује још једну зграду на територији Београда, у улици Мије Ковачевића бр. 11, коју тренутно користи средња Богословска школа, и у поступку је њено пресељење на другу адресу и враћање зграде у посед Факултета.
Факултет обезбеђује простор за извођење наставе, и то: објекте са најмање 4 м2 бруто простора по студенту, односно 2 м2 по студенту за извођење наставе по сменама, амфитеатре, учионице, просторије за извођење наставних вежби, као и библиотечки простор и читаоницу у складу са потребама образовног процеса у пољу теолошких наука, одговарајући радни простор за наставнике и сараднике, место у амфитеатрима, учионицама, вежбаоницама за сваког студента.
Сви наставнички кабинети опремљени су рачунарима повезаним у локалну мрежу са приступом интернету. Факултет има простор за административне послове и то седам канцеларија за потребе студентске службе и секретаријата. Простор који Факултет обезбеђује за потребе наставе и за потребе управе задовољава одговарајуће урбанистичке, техничко-технолошке и хигијенске услове. Простор се налази у објектима који имају потребне грађевинске и употребне дозволе. Факултет обезбеђује потребну техничку опрему за савремено извођење наставе у складу са потребама студијских програма, обезбеђује опрему и извођење наставе у складуса здравсвеним и сигурносним стандардима. Факултет обезбеђује простор за рад Студентског парламента.
У приземљу Факултета, налази се књижара - скриптарница, у којој се могу поред осталог, купити уџбеници за праћење наставе. Велики фонд књига са којим Факултет располаже смештен је делом у библиотеци, која располаже лепом и светлом читаоницом, а делом у подрумским просторијама, које представљају неадекватан простор. У наредном периоду Факултет планира да нађе примеренији простор за библиотечки фонд. 
Стандард 10: Библиотека, уџбеници и информациона подршка
Библиотечка грађа Православног богословског факултета броји преко 150.000 наслова. Прва књига у библиотечком фонду је заведена 12. децембра 1920. године. Тада је у фонду било 3.075 публикација. Највећи допринос фонду представљају поједина завештања која и данас постоје попут легата истакнутих професора и научника као што су проф. др Јордан П. Илић, проф. др Стеван М. Димитријевић, проф. др Драгутин Анастасијевић, проф. др Сергије Викторович Троицки, проф. Др Милош Ердељан, проф. др Душан Глумац, и други. Поред тога библиотека поседује један број старих и ретких књига. У фонду је заступљен и велики број стране и домаће периодике. Библиотечки фонд се убрзано допуњава последњих година. Публикације које се могу наћи у библиотеци Факултета углавном су теолошког, философског и историјског садржаја. Библиотеци фале неки важни наслови из нетеолошких дисциплина важних за теологију и Факултету се препоручује да у том делу унапреди фонд књига. 

На Факултету се користи информациона опрема неопходна за научноистраживачки рад и студирање. Омогућен је приступ интернету свим наставницима, сарадницима, студентима и ненаставном особљу. Поред електронског каталога факултетске библиотеке расположиви су и претраживачи осталих значајних библиотека у Србији и иностранству. Омогућен је приступ свим базама података и сервисима на интернету који су доступни преко Академске мреже Србије, а обезбеђена је и обука ради што ефикаснијег коришћена свих библиотечких и информационих ресурса.
Стандард 11: Извори финансирања
Начин финансирања факултета регулисан је Законом о високом образовању, Законом о буџетском систему, Законом о платама у јавним службама, Уредбом о нормативима и стандардима услова рада универзитета и факултета које се финансирају из буџета. Средства за обављање делатности обезбеђују се из буџета Републике Србије, из школарина, из донација, као и других извора у складу са законом. Финансијски резултат Факултета у последње три године пословања је позитиван, суфицит износи 1% укупно остварених прихода и примања Факултета. Израда и доношење финансијског плана регулисани су Законом о буџетском систему и Статутом Факултета.
Република Србија, као оснивач, финансира плате за запослене, делимично трошкове пословања и капитално одржавање објеката према финансијском плану, потребама Факултета, и могућностима буџета Републике Србије. У протекле три године средства остварена преко Министарства просвете учествују са приближно 59% у укупно оствареним приходима Факултета.
На основу потписаних уговора између Министарства за науку и Факултета о научноистраживачком раду, Република Србија финансира научне пројекте из буџета. Финансијска средства која Факултет добија из буџета за ове намене износе приближно 3% укупно остварених прихода у последње три године.

Министарство вера, преко Факултета, финансира студенте Факултета, део издавачке делатности и научног рада. Ови приходи просечно износе 16% укупно остварених прихода.
Сопствени приходи Факултета износе приближно 20% од укупно остварених прихода Факултета у последње три године пословања. Сопствене приходе Факултета чине приходи од школарине за основне, мастер и докторске студије, издавачке делатности и остало. Остварени сопствени приходи користе се за текуће и инвестиционо одржавање, побољшање техничке опремљености и бољих услова студирања, набавку рачунарске и остале опреме, књига и часописа, покриће необезбеђених средстава за сталне трошкове, као и за део зарада запослених.
Стандард 12: Унутрашњи механизми за осигурање квалитета
Општим актима Православног богословског факултета Универзитета у Београду јасно је дефинисана стратегија обезбеђења квалитета наставних и ваннаставних активности, услова рада и студирања. Као помоћно стручно и саветодавно тело декана, Научно-наставног већа и Савета образована је стална Комисија за обезбеђење и унапређење квалитета.
Студенти имају активну улогу у доношењу и спровођењу стратегије обезбеђења квалитета. Путем анонимних анкета они оцењују педагошки рад наставника и сарадника, квалитет и услове студирања, приликом уписа у прву годину изражавају своја очекивања од студија, а као дипломирани студенти оцењују извођење наставе, рад административних служби и процењују степен применљивости стеченог знања на Факултету, уколико су запослени.

Поред студентских анкета, постоји и анкета којом наставно особље оцењује рад управе, организацију и услове рада, као и услуге факултетске библиотеке. Постоје и други модалитети за оцену квалитета наставног и ваннаставног процеса и благовремено отклањање евентуалних неправилности. 
Факултет спроводи поступак самовредновања и оцењивања квалитета својих студијских програма, наставе и услова рада по правилу једном годишње, а најмање једном у три године. Поступак се спроводи у складу са релевантним одредбама. Правилником о уџбеницима регулишу се на Факултету важећи стандарди обезбеђивања и провере квалитета уџбеника, наставног и испитног материјала.
Стандард 13: Јавност у раду
Факултет објављује основне задатке, циљеве, очекиване образовне исходе, опис студијских програма и опис предмета које нуди, услове уписа и преноса ЕСПБ бодова, износ школарине, стратегију обезбеђења квалитета и друге релевантне податке. Информације које Факултет објављује на свом интернет сајту омогућавају студентима и потенцијалним студентима да донесу одговарајуће одлуке о свом образовању. Факултет објављује листу наставника и сарадника са подацима о њиховом ангажовању у високошколској установи и друге релевантне податке.
Имајући у виду да је  високошколска установа испунила стандарде за акредитацију високошколске установе  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

РЕПУБЛИКА СРБИЈА

КОМИСИЈА ЗА АКРЕДИТАЦИЈУ И 

ПРОВЕРУ КВАЛИТЕТА

У В Е Р Е Њ Е
О АКРЕДИТАЦИЈИ високошколске установе
УНИВЕРЗИТЕТ У БЕОГРАДУ-ПРАВОСЛАВНИ БОГОСЛОВСКИ ФАКУЛТЕТ са седиштем у МИЈЕ КОВАЧЕВИЋА БР.11Б, БЕОГРАД, ПИБ: 103503783, Матични број: 17569961, испуниo је стандарде за акредитацију високошколске установе, прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14).  
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

